OANA MIHAELA GÎDEA, TÂNĂRA CARE A CÂŞTIGAT LUPTA PENTRU VIAŢĂ

OANA MIHAELA GÎDEA,

TÂNĂRA CARE A CÂŞTIGAT LUPTA PENTRU VIAŢĂ

Oana Mihaela Gîdea este studentă în anul 2 la Universitatea din Bucureşti, secţiunea „Litere”.

Tânăra născută pe 3 ianuarie 1994 a fost de mică pasionată de sport, dar şi de literatură. Timp de 4 ani a practicat gimnastica de performanţă la Clubul Sportiv Şcolar Triumf Bucureşti, participând la numeroase concursuri naţionale şi internaţionale.

A decis totuşi să renunţe la sport şi să se dedice în totalitate învăţăturii.

În şcoala generală a luat numai premiul I, a participat la numeroase concursuri şi olimpiade şi, mai mult, şi-a uimit dascălii prin faptul că a început să scrie poezii încă de la o vârstă fragedă.

La vârsta de 16 ani, pe când era elevă la Colegiul Naţional „Sfântul Sava“, Oana Mihaela Gîdea a trecut prin momente cumplite, pe care, din fericire, le-a depăşit cu brio. „Am început excelent la acest liceu în primul semestru, dar am primit o lecţie de viaţă. Mai precis, pe data de 5 martie 2010, în timp ce mă întorceam de la liceu, pe trecerea de pietoni, am fost acroşată de un autoturism, iar timp de 30 de zile viaţa mi-a atârnat de un fir de aţă. Am trecut printr-o comă Glasgow 3-4, medicii fiind rezervaţi la întrebările celor din jur, cât mai are de trăit?

Am urmat o lungă perioadă de recuperare, atât în spitale, cât şi în clinici de recuperare din România, Germania, Austria. Având un spirit sportiv, am perseverat în tot ceea ce am fost sfătuită de doctori şi terapeuţi, pornind de la vorbire, scris şi gimnastică zi de zi”, a povestit tânăra studentă. „Nu a încetat după recuperare să scrie poezii şi alte impresii în proză, dictându-mi uneori mie”, a mărturisit mama Oanei, Liliana Gîdea.

Tânăra a ieşit învingătoare din greaua încercare prin care a trecut, a absolvit liceul şi a continuat pregătirea pe mai departe, pentru facultate. A continuat, de asemenea, să scrie, iar în ianuarie 2014 revista „Mesaj literar” i-a publicat poeziile „Destin de pluş” şi „Picuri de melancolie”. Tot în 2014, în octombrie, şi-a lansat primul volum de poezii şi proză scurtă, intitulat „Destin de pluş”. A primit o menţiune la „Premiile Ars Poetica 2014”, la secţiunea „Carte de debut 2014”. Oana Mihaela Gîdea se mai poate mândri cu două premii I obţinute la concursuri de creaţie literară.

Contents